**Цртачке ликовне технике**

**Графитна оловка**

Графитне оловке могу бити различите тврдоће од 9Х до 6Б. Х оловке су тврде и користе се за техничке цртеже. Б оловке су мекане, оставвљају интензивнији и маснији траг на подлози и чешће се користе за слободан уметнички цртеж. ХБ оловка је средње тврдоће. Зависно од подлоге и степена притиска графита на подлогу, траг оловке може бити различит, од лаке илепршаве линије до јаких дебелих трагова дубоких тонова.

**Оловке у боји**

Оловка у боји је врста усавршене креде у боји, која се, као и графит уоловци, налази у заштитној дрвеној облози. Дрвена бојца је јединство финоће графита и храпавости креде. Руковање дрвеним бојама одговара деци, јер су чист и једноставан материјал за употребу. Зависно од притиска бојице на површину, остаје мање или више интензиван траг. Могу се правити веома строги цртежи, као и експресивне разигране композиције. Боје су транспарентне и могу се мешати, што омогућава већи број колористичких комбинација и изражајних могућности. Дрвене бојце се успешно комбинију са осталим материјалима за цртање, као и са акварелом.

**Фломастер**

Фломастер је савремен материјал за цртање, радо прихваћен код деце због својих интензивних боја и лаког начина коришћења. Користи се као прибор за цртање, а због добре покривности боје и њиховог интензитета могу се бојити и веће површине. Боје су најинтензивније када се наносе самостално на подлогу без мешања, мешањем боја губи на свежини и интензитету тонова. Фломастер је комад филца са обликованим врхом, натопљен у боју и обложен ПВЦ заштитом. Врх може бити веома танак, као оловка или перо, или је обликован као четкица за сликање, што даје велики број изражајних могућности. Производе се у различитим бојама дебљинама, и технолошким својствима, па се у новије време појављују модели фломастера који се користе за тонирање тканина, ПВЦ материјала, као акварел боје, флуоресцентне или са посебним сјајем за декорацију.

**Туш**

Тушеви и мастила су течне боје. Могу бити црни или у различитим бојама. Некада се мастило користило за писање текстова уз помоћ птичјег пера, а трском и четкама су се исписивала различита калиграфска писма и цртежи. Данас се цртежи и мастила користе више за ликовно стваралаштво, а за потребе писања служе савремена средства ( налив пера и рапидографи). За дечје ликовно стваралаштво треба изабрати једноставне алатке, као што су трска, четкица или дрвени штапић који се умачу у туш. Под различитим притиском добијају се разноврсне линије и потези. Туш се веома добро комбинује са другим материјалима. Веома је важно да се деца упознају са овом древном техником цртања, која пружа велике могућности ликовног изражавања – могу се вући линије и пунити површине шрафирањем, прскањем, разливањем, отискивањем...

**Пастелне креде**

Пастелне креде су суви цртаћи материјал, али се њима може сликати и по подлози. Веома су изражајне и имају велике могућности коришћења и комбиновања са другим матњријалима. Креде се могу утрљавати, као и тонирати четкицом и водом. Пастелне креде су веома крте и осетљиве (као угљен), а пошто је пастел сув материјал, подлога га неможе упити. Зато се рад одмах након реализације мора заштити фиксативом. Фиксатив се може направити од шећера и воде који се прскалицом у танком слоју наноси на површину рада. Зависно од структуре подлоге, пастели остављају различит траг. Врхом креде се могу вући различите линије, а када је по ширини оборимо на папир и повлачимо настаје траг интересантне колористичке и текстуралне површине. Често се као подлога у овој техници користи папир у боји.

**Воштане креде**

Воштане креде или пастели су боје на уљаној основи и не могу се растварати водом. Имају компактнију структуру и отпорније су од сувих пастела, а када се нанесу на подлогу, постојане су и не могу се лако обрисати. Осим тога имају интензиван сјај и лаке су за руковање. И суви и уљани пастели су на граници између материјала за цртање и сликање. Као подлога, у овој техници, користи се папир, тонирани папир, картон, а може се радити и на платну.